b"\n_START_ARTICLE_\nEurovision Song Contest 1978\n_START_SECTION_\nBakgrunn\n_START_PARAGRAPH_\nDette var tredje gang Frankrike sto vertskap etter \xc3\xa5 ha arrangert finalen i Cannes i 1959 og 1961. Fransk tv la konkurransen til Palais des congr\xc3\xa8s de Paris, en kongress- og konsertarena nordvest i byen, og som \xc3\xa5pnet d\xc3\xb8rene i 1974. Hovedsalen tar rundt 3000 mennesker, og finalen ble lagt til l\xc3\xb8rdag 22. april 1978. _NEWLINE_Danmark var tilbake etter \xc3\xa5 ha st\xc3\xa5tt over elleve finaler. Danskene trakk seg i 1967, i protest mot konkurransens form. Danmarks Radios dav\xc3\xa6rende underholdningssjef, Niels J\xc3\xb8rgen Kaiser, mente dessuten at konkurransen ikke holdt h\xc3\xb8y nok \xc2\xabkulturell verdi\xc2\xbb. Landet var n\xc3\xa5 tilbake igjen, med ten\xc3\xa5ringsidolene Mabel som vant den danske finalen med l\xc3\xa5ten \xc2\xabBoom Boom\xc2\xbb. Etter den danske finalen haglet kritikken, og flere danske musikkfolk tok til orde for at Danmark skulle trekke seg igjen. Det skjedde imidlertid ikke, og danskene har deltatt siden. _NEWLINE_Ogs\xc3\xa5 Tyrkia var tilbake etter tre \xc3\xa5rs frav\xc3\xa6r, og dette var f\xc3\xb8rste \xc3\xa5ret Tyrkia og Hellas deltok i samme finale. De to landene hadde en politisk konflikt p\xc3\xa5 grunn av den tyrkiske invasjonen av Kypros i 1974, og landene hadde vekslet p\xc3\xa5 \xc3\xa5 delta i konkurransen siden. Til sammen stilte 20 land i finalen, noe som var ny deltakerrekord.\n_START_SECTION_\nSendingen\n_START_PARAGRAPH_\nFinalesendingen \xc3\xa5pnet med en kortfilm med bilder fra Paris, f\xc3\xb8r showet fortsatte direkte fra storsalen i Palais des congr\xc3\xa8s de Paris. Scenen var laget som et diskotekgulv, med kvadrater i ulike farger. Orkesteret var plassert p\xc3\xa5 en diger skje-formet konstruksjon som kunne roteres. For f\xc3\xb8rste gang var det to verter: Denis Fabre som \xc3\xb8nsket velkommen p\xc3\xa5 fransk, og L\xc3\xa9on Zitrone som \xc3\xb8nsket velkommen p\xc3\xa5 en rekke ulike spr\xc3\xa5k._NEWLINE_Programmet ble sendt direkte til de 20 deltakerlandene samt Jugoslavia, Tunisia, Algerie, Marokko og Jordan. I tillegg ble finalen sendt i opptak p\xc3\xa5 Island og i \xc3\x98st-Tyskland, Tsjekkoslovakia, Polen, Sovjetunionen, Hongkong, Ungarn, Bulgaria, Dubai og Japan._NEWLINE_Rekkef\xc3\xb8lgen var avgjort ved loddtrekning, og Irland \xc3\xa5pnet konkurransen, mens Norge var trukket til \xc3\xa5 delta som nummer to. Foran hver sang fikk seerne se artistene, dirigenten og koristene g\xc3\xa5 fra artistenes oppholdsrom og deretter ta heis opp til scenen. Sverige avsluttet konkurransen, representert av Bj\xc3\xb6rn Skifs. Skifs var misforn\xc3\xb8yd med at landene ikke kunne synge p\xc3\xa5 det spr\xc3\xa5ket de \xc3\xb8nsket, og han truet med \xc3\xa5 fremf\xc3\xb8re \xc2\xabDet blir alltid v\xc3\xa4rre fram\xc3\xa5t natten\xc2\xbb p\xc3\xa5 engelsk. Da han satte seg ved flygelet, ombestemte han seg imidlertid i siste liten \xe2\x80\x93 med det resultat at han glemte den svenske teksten i begynnelsen av sangen. Han hentet seg fort inn igjen, og den norske juryen ga ham 10 poeng._NEWLINE_Blant deltakerne dette \xc3\xa5ret var den italienske gruppen Ricchi e Poveri, og ikke minst den spanske diskoduoen Baccara som representerte Luxembourg med \xc2\xabParlez-vous fran\xc3\xa7ais?\xc2\xbb. Duoen var storfavoritter til \xc3\xa5 vinne, men endte p\xc3\xa5 en syvendeplass. I stedet var det en annen diskol\xc3\xa5t som vant \xe2\x80\x93 israelske \xc2\xabA-ba-ni-bi\xc2\xbb med Izhar Cohen og gruppen Alphabeta. Sangen fikk 12 poeng fra seks land og vant en klar seier. Dette var Israels f\xc3\xb8rste seier i konkurransen._NEWLINE_Den israelske seieren skapte imidlertid utfordringer for de arabiske landene som overf\xc3\xb8rte sendingen. Flere av landene hadde forbud mot \xc3\xa5 vise noe som helst av israelsk innhold, og if\xc3\xb8lge John Kennedy O'Connors bok The Eurovision Song Contest \xe2\x80\x93 The Official History avbr\xc3\xb8t de fleste arabiske tv-stasjonene overf\xc3\xb8ringen av konkurransen da det ble klart at Israel kom til \xc3\xa5 vinne. Jordansk tv skal ha vist et bilde av p\xc3\xa5skeliljer under Israels fremf\xc3\xb8ring og annonserte dagen etter at andreplassen Belgia hadde vunnet konkurransen._NEWLINE_Pausenummeret f\xc3\xb8r avstemningen var en video av en kortkonsert med fiolinisten St\xc3\xa9phane Grappelli og jazzpianisten Oscar Peterson. De ble akkompagnert av Yehudi Menuhin, Kenny Clarke og Niels-Henning \xc3\x98rsted Pedersen. Hele showet varte i 2 timer og 26 minutter.\n_START_SECTION_\nNorges bidrag\n_START_PARAGRAPH_\nNorge var representert av Jahn Teigen og l\xc3\xa5ten \xc2\xabMil etter mil\xc2\xbb, komponert av Kai Eide. Teigen hadde vunnet den norske finalen i mars i konkurranse mot artister som New Jordal Swingers, Septimus, Maj Britt Andersen og Anita Skorgan. _NEWLINE_Utdypende artikkel: Melodi Grand Prix 1978_NEWLINE_Med seg p\xc3\xa5 scenen i Paris hadde Teigen koristene Randi Jansson, Gro Bergsland og Fia Qvale, mens Carsten Klouman var dirigent for det norske bidraget. Bj\xc3\xb8rn Scheele kommenterte sendingen p\xc3\xa5 NRK Fjernsynet, mens Erik Heyerdahl kommenterte p\xc3\xa5 NRK Radio. Egil Teige leste de norske poengene fra studio p\xc3\xa5 NRK Marienlyst i Oslo._NEWLINE_I uken f\xc3\xb8r finalen i Paris hadde Teigen f\xc3\xa5tt en del oppmerksomhet fra internasjonal presse, men det var ingenting sammenlignet med oppmerksomheten som fulgte etter finalen. Tross splitthopp, r\xc3\xb8de slengbukser, gullrose og store solbriller ble det ikke et eneste poeng i den internasjonale finalen. Dette var Norges femte sisteplass, og f\xc3\xb8rste gang et land fikk null\xc2\xa0poeng med det n\xc3\xa5v\xc3\xa6rende poengsystemet som ble innf\xc3\xb8rt i\xc2\xa01975. Jumboplasseringen fikk bred omtale i europeisk presse, og Teigen ble invitert til \xc3\xa5 opptre i tv-show i hele Europa. Selv syntes Teigen det var \xc2\xabenormt godt \xc3\xa5 ikke f\xc3\xa5 poeng\xc2\xbb og tok sisteplassen med et smil._NEWLINE__NEWLINE_Plasseringen satte ogs\xc3\xa5 fart p\xc3\xa5 karrieren hans i Norge, og \xc2\xabMil etter mil\xc2\xbb f\xc3\xb8k rett inn p\xc3\xa5 VG-lista etter finalen. Der ble sangen liggende i hele 20\xc2\xa0uker, hvorav fem strake uker p\xc3\xa5 f\xc3\xb8rsteplassen. Aldri hadde en norsk vinner blitt en s\xc3\xa5 stor salgssuksess. Teigen fulgte raskt opp med albumet This Year's Loser, som ogs\xc3\xa5 ble en stor suksess \xe2\x80\x93 hele 16\xc2\xa0uker p\xc3\xa5 albumlisten. _NEWLINE_Utdypende artikler: Jahn Teigen\xc2\xa0og Mil etter mil\n_START_SECTION_\nAvstemningen\n_START_PARAGRAPH_\nHvert land hadde en jury med elleve medlemmer som bed\xc3\xb8mte de andre landenes sanger med poeng fra 1 til 5. Deretter summerte jurysekret\xc3\xa6ren sammen de elleve jurymedlemmenes individuelle stemmer. Sangen som fikk flest jurystemmer, ble tildelt 12 poeng fra den nasjonale juryen. Andreplassen fikk 10, tredjeplassen 8, fjerdeplassen 7 og s\xc3\xa5 videre ned til tiendeplassen som fikk 1 poeng.\xc2\xa0Alts\xc3\xa5 ga hver jury 12, 10 og 8\xe2\x80\x931 poeng til sine ti favorittsanger. Det var ikke lov \xc3\xa5 stemme p\xc3\xa5 bidraget fra sitt eget land. Oppsynsmann for avstemningen var for f\xc3\xb8rste gang Frank Naef fra\xc2\xa0EBU._NEWLINE_Hvert land hadde en representant som leste opp juryens poeng via telefon p\xc3\xa5 direkten under avstemningen. Stemmene ble imidlertid ikke lest opp i stigende rekkef\xc3\xb8lge fra 1 til 12 som i dag. I stedet ble de lest opp i kronologisk rekkef\xc3\xb8lge ut fra startrekkef\xc3\xb8lgen. Dette skulle gj\xc3\xb8re det enklere for operat\xc3\xb8rene av poengtavlen \xc3\xa5 holde f\xc3\xb8lge, slik at de raskt og korrekt fikk oppdatert hvert lands poengsum underveis. F\xc3\xb8rst\xc2\xa01980\xc2\xa0begynte ordningen med \xc3\xa5 lese opp poengene fra 1 til 12.\xc2\xa0_NEWLINE_I begynnelsen av avstemningen kjempet Belgia og Israel om ledelsen, men raskt gikk Israel opp i en klar ledelse. Seieren ble klar da Israel fikk fem 12-poengere p\xc3\xa5 rad, noe som er rekord i konkurransen. Dette var Israels f\xc3\xb8rste seier, og den israelske delegasjonslederen Rivka Michaeli innr\xc3\xb8mte etter seieren at de ikke likte Izhar Cohens sang og mente \xc2\xabA-ba-ni-bi\xc2\xbb hadde vunnet fordi de andre sangene i den israelske finalen var \xc2\xabhelt grusomme\xc2\xbb._NEWLINE__NEWLINE_\xc2\xabA-ba-ni-bi\xc2\xbb var komponert av Nurit Hirsh, mens Ehud Manor skrev teksten. Ssangen fikk en viss kommersiell suksess i Europa etter seieren, men i Norge kom den ikke inn p\xc3\xa5\xc2\xa0VG-lista. Tittelen a-ba-ni-bi er et r\xc3\xb8verspr\xc3\xa5k, kalt b-spr\xc3\xa5ket p\xc3\xa5 hebraisk. R\xc3\xb8verspr\xc3\xa5ket brukes av barn og g\xc3\xa5r ut p\xc3\xa5 at hver vokal eller diftong dupliseres med en b foran seg. I dette tilfellet er tittelen hentet fra det hebraiske ordet \xd7\x90\xd7\xa0\xd7\x99 (ani), som betyr jeg p\xc3\xa5 norsk. Formelen blir dermed: ani: a-(b+a)-ni-(b+i) = a-ba-ni-bi.\xc2\xa0Tittelen betyr dermed ganske enkelt jeg. Og i teksten synger Cohen blant annet hvordan de som barn brukte spr\xc3\xa5ket til \xc3\xa5 si \xc2\xabjeg elsker deg\xc2\xbb, s\xc3\xa5 de voksne ikke skulle forst\xc3\xa5._NEWLINE_Utdypende artikkel: A-ba-ni-bi"